جلال الدین تھانیسری

جلال الدین تھانیسری سلسلہ چشتیہ کے بزرگ ہیں

نام ونسب 
ان کا نام جلال الدین اور والد کا نام قاضی محمود ہے۔ آپ کا سلسلۂ نسب والد و والدہ دونوں کی طرف سے چند واسطوں کے بعد عمر فاروق سے ملتا ہے۔قاضی محمود بلخی کے والد سید محمد عمر ، ان کے والد سید قاضی منصور شاہ ثانی ، ان کے والد قاضی علیم الدین ، ان کے والد قاضی کبیر الدین  تھے ، حضرت پیر جلال الدین تھانیسری ستائیسویں پشت پر حضرت عمر فاروق کی اولاد سے ہیں ۔ ان کے سجادہ نشین جناب پیر جمیل احمد رحمتہ اللہ علیہ رحیم یار خان پاکستان میں مدفون ہیں ، یہ تقسیم ہند کے موقع پر پاکستان ہجرت کرکے تشریف لے آئے تھے ۔ (ترمیم از عبدالرب فاروقی پندرہویں پشت پر جد امجد پیر جلال الدین تھانیسری)

ولادت 
جلال الدین تھانیسری بلخ میں  894ھ میں پیدا ہوئے۔

تعلیم و تربیت 
آپ  سات سال کی عمر میں اپنے والد کے ہمراہ  تھانیسر ہندوستان آئے  اس سے پہلے بلخ میں قرآن شریف حفظ کیا، ہندوستان آکر تحصیلِ علومِ ظاہری میں مشغول ہوئے اور صرف ونحو،تفسیر،حدیث، فقہ، منطق وغیرہ میں دستگاہ حاصل کی۔ سترہ سال کی عمر میں تحصیلِ علومِ ظاہری سے فارغ ہوکردرس ووعظ میں مصروف رہتے تھے۔ آپ فتوی بھی دیکر لوگوں کی شرعی رہنمائی کرتے تھے۔

بیعت وخلافت
عبد القدوس گنگوہی کے دستِ حق پر بیعت ہوئے۔ انہوں نے کئی اوراد ووظائف کی آپ کو تعلیم فرمائی بعدمیں خرقۂ خلافت سے سرفراز فرمایا۔

اخلاق و عادات 
آپ اپنے وقت کے مشہور عالم، عامل، صاحبِ استقامت، شیخ کامل تھے۔ ابتدائی عمر سے زندگی کے آخری ایام تک اطاعت، عبادت، درس، وعظ گوئی، ذکر سماع اور ذوق و حال میں مشغول رہے۔ اللہ تعالیٰ نے عمر دراز دی تھی۔ آداب و نوافل کی حفاظت اور اوراد و اوقات کی رعایت میں زندگی کے آخری وقت تک ثابت قدم رہے۔ آپ اس طرح یاد الٰہی میں غرق  رہتے کہ مرید آپ کے کان میں نماز کے وقت  اللہ اکبر اللہ کہتے تو پھر جاکر آپ کو ہوش آتا اور نماز ادا کرتے اگر آپ نعت  یا قوالی سُنتے تو  وجد کرنے لگتے۔ سلسلۂ چشتیہ صابریہ میں آپ  کے رتبہ والا بزرگ کوئی نہیں ہوا۔ آپ نے ساری عمر اپنے مرشد کی خدمت  میں گزار دی اور سلسلۂ چشتیہ صابریہ کی اشاعت میں دن رات ایک کر دیے۔ اسی سال کی عمر تک ایک قرآن روزانہ ختم کرنا آپ کا معمول تھا۔

وفات  
شیخ جلال الدین  14 ذوالحجہ 989ھ/ بمطابق8 جنوری  1582ء میں 95سال کی عمر میں فوت  ہوئے۔ آپ کا مزار تھانیسر میں ہے۔

حوالہ جات

تصنیف 
آپ کی شہرہ آفاق کتاب  تحقیق اراضی ہند ہے جو ریختہ  کی ویب سائیٹ پر دستیاب ہے https://www.rekhta.org/ebooks/tahaqquq-arazi-e-hind-shaikh-jalaluddin-thanesri-ebooks?lang=ur

1582ء کی وفیات
894ھ کی پیدائشیں
چشتی شخصیات